Как реагира светът на удара на САЩ по Сирия - Свят - Америка
Мнения за Трета Световна война заляха интернет след изстреляните тази нощ ракети от САЩ по сирийската военна база "Шейрат", от която се твърди, че са излетели самолетите, извършили химическата атака в малкото градче Хан Шейхун във вторник. При нея загинаха много деца и жени.  Изстрелването е извършено от два американски самолетоносача в Средиземно море около 3-4 часа българско време. Към момента се съобщава за шест жертви - сирийски военни. Официално, Дамаск обвини САЩ и заяви, че чрез тази база се борят с "Ислямска държава".  Вижте в ГАЛЕРИЯТА УДАРИТЕ ОТ САМОЛЕТОНОСАЧИТЕ Руският президент Владимир Путин смята атаката на САЩ по обекти в Сирия за агресия срещу суверенна държава, съобщи неговият говорител Дмитрий Песков и допълни, че според руския президент ударът е опит за отвличане на вниманието от многобройните жертви сред мирното население в хода на операциите в Ирак. Иран обяви, че категорично осъжда въздушния удар на САЩ по военнaта база. „Осъждаме всякакви едностранни военни действия и ракетни удари от американски бойни кораби срещу военно-въздушната база Шайрат под предлог, че във вторник е имало атака срещу Хан Шейхун”, обяви външното министерство в Техеран. Иран и Русия са най-близките съюзници на режима на президента Башар Асад и осигурява пари, оръжия, военни съветници и инструктори, както и бойци доброволци в продължаващата от 6 години война.  Министърът на външните работи на Франция Жан-Марк Еро заяви, че ударите на САЩ в Сирия са сигнал към Русия и Иран. Турция пък определи акцията като положителна и значителна и е готова на съвместни военни действия.  Британското правителство „напълно подкрепя ударите на САЩ в Сирия”, съобщи говорителят на кабинета на Тереза Мей.  Израелският премиер Бенямин Нетаняху приветства "твърдото послание", отправено срещу Башар Асад от САЩ и демонстрира "тоталната" си подкрепа. Той пожела то да бъде чуто "не само в Дамаск, но и в Техеран, и в Пхенян и другаде", се казва в съобщение на кабинета на израелския премиер. Ударът на САЩ по сирийската база е „разбираем”, заяви министър от германския кабинет. Междувременно Боливия поиска свикването на извънредно заседание на Съвета за сигурност на ООН във връзка с извършените ракетни удари на САЩ по Сирия. В същото време петролът поскъпна на азиатските пазари. Президентът Доналд Тръмп лично е уведомил гостуващия в САЩ китайски държавен глава Си Цзинпин за ракетната атака срещу Сирия, предаде АФП, като се позова на източник от американската администрация. Вчера Тръмп и Си се срещнаха за пръв път в резиденцията на американския милиардер в Мар а Лаго, Флорида. Разговорите между двамата започнаха в четвъртък вечерта и ще продължат в петък.  Сирийската опозиция възприема ракетните удари като важна реакция на САЩ, която праща на режима в Дамаск послание, че не може да действа безнаказано. Това заяви пред ДПА активист на опозицията. "Това е много важна американска реакция и нека да кажем, че това ще бъде началото да се казва на този режим, че той не може да остане ненаказан", каза Ахмед Рамадан, ръководител на пресслужбата на Сирийската национална коалиция. Давайки заповед за ракетен удар по военен обект в Сирия, президентът на САЩ Доналд Тръмп изпрати и предупреждение на Русия, Китай и Иран, подчерта по телевизия „Фокс нюз” американският генерал от резерва Джак Кин. Генералът смята, че посланието е трябвало да бъде изпратено още преди години от администрацията на президента Обама. Джак Кин посочи, че Тръмп е препоръчал на „останалите противници (на САЩ) да не ги притискат в ъгъла и да ни ги принуждават да прибягват до военна сила”. „Сега съм сигурен, президентът привлече вниманието на нашите противници: Китай, Иран, както и на държавата парий Северна Корея”, каза генерал Кин. „Президентът ни е решителен, той действа в интерес на САЩ и техните с съюзници”.